
	COMISIA PENTRU MUNCĂ ŞI PROTECŢIE SOCIALĂ



	Bucureşti,
	23 iunie 2008

	Nr.
	27/76


R A P O R T

asupra propunerii legislative pentru modificarea şi completarea Ordonanţei de urgenţă a Guvernului nr.5/2003 privind acordarea de ajutoare pentru încălzirea locuinţei, precum şi a unor facilităţi populaţiei pentru plata energiei termice
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 93 din 3 martie 2008, cu dezbaterea pe fond în procedură obişnuită a propunerii legislative pentru modificarea şi completarea Ordonanţei de urgenţă a Guvernului nr.5/2003 privind acordarea de ajutoare pentru încălzirea locuinţei, precum şi a unor facilităţi populaţiei pentru plata energiei termice.
La întocmirea prezentului raport Comisia a avut în vedere:

· avizul Consiliului Legislativ (nr.1445/19.10.2007)

· avizul Comisiei juridice, de disciplină şi imunităţi (nr.31/163/18.03.2008)

· avizul Comisiei pentru administraţie publică, amenajarea teritoriului şi echilibru ecologic (nr.26/2230/13.05.2008)

· punctul de vedere al Guvernului (nr.3063/15.11.2007).

Propunerea legislativă are ca obiect de reglementare modificarea şi completarea Ordonanţei de urgenţă a Guvernului nr.5/2003, în sensul majorării cuantumului ajutorului pentru încălzirea locuinţei, precum şi a limitelor de venituri, în funcţie de care se acordă aceste ajutoare.
Comisia propune Plenului Camerei Deputaţilor respingerea iniţiativei legislative din următoarele considerente:

· în conformitate cu prevederile art.11 alin.(1) din Ordonanţa de urgenţă a Guvernului nr.5/2003, limitele de venituri pentru acordarea ajutorului lunar pentru încălzirea locuinţei, precum şi nivelul ajutorului pentru încălzirea locuinţei cu gaze naturale şi lemne, cărbuni, combustibili petrolieri se corectează în funcţie de evoluţia preţurilor la aceste categorii de combustibili şi se aprobă prin hotărâre a Guvernului;

· majorarea cuantumurilor ajutoarelor, precum şi a treptelor de venituri a fost realizată prin Hotărârea Guvernului nr.1197/2007 privind corectarea limitelor de venituri pentru acordarea ajutorului pentru încălzirea locuinţei şi a niveluriulor acestuia în perioada sezonului rece noiembrie 2007–martie 2008, astfel încât iniţiativa legislativă rămâne fără obiect.
Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

La dezbaterile care au avut loc în şedinţa comisiei din 18 iunie 2008 au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei şi Egalităţii de Şanse:
· d-na Denisa Pătraşcu – Secretar de Stat

· d-na Mihaela Grecu – director

· d-na Georgeta Jugănaru – director.

La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu 16 voturi pentru şi un vot împotrivă.
Propunerea legislativă a fost respinsă de Senat în şedinţa din 27 februarie 2008.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

